கிறீன்லாந்து

கிறீன்லாந்து அல்லது கிரீன்லாந்து (Greenland) என்பது டென்மார்க் இராச்சியத்தின்* ஒரு தன்னாட்சிப் பிரதேசமாகும். இது நிலப்பரப்பின் அடிப்படையில் இராச்சியத்தின் மூன்று தொகுதிப் பகுதிகளில் மிகப்பெரியது, மற்றவை டென்மார்க், பரோயே தீவுகள் என்பவை ஆகும். இது ஹான்ஸ் தீவில் கனடாவுடன் ஒரு சிறிய 1.2 கிமீ எல்லையைப் பகிர்ந்து கொள்கிறது. கிரீன்லாந்தின் குடிமக்கள் டென்மார்க்கினதும் ஐரோப்பிய ஒன்றியத்தினதும் முழுக் குடிமக்கள் ஆவர். கிரீன்லாந்து ஐரோப்பிய ஒன்றியத்தின் வெளிநாட்டு ஆள்புலங்களில் ஒன்றாகும், அத்துடன் ஐரோப்பியப் பேரவையின் ஒரு பகுதியும் ஆகும். இது உலகின் மிகப்பெரிய தீவாகும் கிறீன்லாந்து கனடிய ஆர்க்டிக்குத் தீவுக்கூட்டத்தின் கிழக்கே ஆர்க்டிக், அத்திலாந்திக்குப் பெருங்கடல்களுக்கு இடையில் அமைந்துள்ளது. வடக்கு கடற்கரையிலிருந்து கிரீன்லாந்தின் காஃபெக்லுபென் தீவு, உலகின் வடக்கே மறுப்பிற்கிடமற்ற ஒரு நிலப்புள்ளியாகும். பெருநிலப்பரப்பில் உள்ள மோரிஸ் ஜெசப் முனை 1960கள் வரை அவ்வாறே கருதப்பட்டது. தலைநகரமும், மிகப்பெரிய நகரமும் நூக் ஆகும். பொருளாதார ரீதியாக, கிரீன்லாந்து டென்மார்க்கின் உதவியைப் பெரிதும் நம்பியுள்ளது, இது பிரதேசத்தின் மொத்த பொது வருவாயில் கிட்டத்தட்ட பாதி ஆகும்.

வட அமெரிக்கக் கண்டத்தின் ஒரு பகுதியாக இருந்தாலும், கிரீன்லாந்து கிபி 986 இல் தொடங்கி ஒரு மில்லினியத்திற்கும் மேலாக நோர்வே, டென்மார்க் ஆகிய ஐரோப்பிய இராச்சியங்களுடன் அரசியல் ரீதியாகவும் கலாச்சார ரீதியாகவும் தொடர்புடையதாக இருந்து வருகிறது.The Fate of Greenland's Vikings , by Dale Mackenzie Brown, Archaeological Institute of America, 28 February 2000 4,500 ஆண்டுகளாக கிரீன்லாந்தில் அவ்வப்போது சுற்றுத் துருவ மக்கள் வசித்து வருகின்றனர். அவர்களின் முன்னோர்கள் தற்போதைய கனடாவிலிருந்து அங்கு குடிபெயர்ந்தனர். நோர்வேயைச் சேர்ந்த நார்ஸ் மக்கள் 10-ஆம் நூற்றாண்டில் தொடங்கி (முன்னர் ஐசுலாந்தில் குடியேறியவர்கள்) கிரீன்லாந்தின் மக்கள் வசிக்காத தெற்குப் பகுதியில் குடியேறினர். அவர்களின் சந்ததியினர் 15-ஆம் நூற்றாண்டின் பிற்பகுதியில் மறைந்து போகும் வரை 400 ஆண்டுகள் கிரீன்லாந்தில் வாழ்ந்தனர். 13 ஆம் நூற்றாண்டில் இனுவிட்டு மக்களின் வருகை இடம்பெற்றது.

15-ஆம் நூற்றாண்டின் பிற்பகுதியிலிருந்து, போர்த்துக்கேயர்கள் ஆசியாவிற்கான வடக்குப் பாதையைக் கண்டுபிடிக்க முயன்றனர், இது இறுதியில் அதன் கடலோரத்தின் தொடக்கக்கால வரைபடத்திற்கு வழிவகுத்தது. 17-ஆம் நூற்றாண்டில், டென்மார்க்-நோர்வே ஆய்வாளர்கள் மீண்டும் கிறீன்லாந்தை அடைந்தனர், அவர்களின் முந்தைய குடியேற்றம் அழிந்துவிட்டதைக் கண்டறிந்து தீவில் ஒரு நிரந்தர இசுக்காண்டிநேவிய இருப்பை மீண்டும் நிறுவினர். 1814-இல் டென்மார்க்கும் நோர்வேயும் பிரிந்தபோது, ​​கிறீன்லாந்து நோர்வேயிடமிருந்து டென்மார்க்கு முடியாட்சிக்கு மாற்றப்பட்டது. 1953-ஆம் ஆண்டு டென்மார்க் அரசியலமைப்பு, கிறீன்லாந்தின் குடியேற்ற நிலையை முடிவுக்குக் கொண்டு வந்து, அதை டென்மார்க்குடன் முழுமையாக ஒருங்கிணைத்தது. 1979-ஆம் ஆண்டு கிறீன்லாந்து உள்நாட்டு ஆட்சிக்காக நடந்த வாக்கெடுப்பை அடுத்து, டென்மார்க் கிறீன்லாந்திற்கு உள்நாட்டு ஆட்சியை வழங்கியது. 2008-ஆம் ஆண்டில் நடைபெற்ற கிறீன்லாந்து சுயாட்சி வாக்கெடுப்பில், கிறீன்லாந்து மக்கள் சுயாட்சிச் சட்டத்திற்கு ஆதரவாக வாக்களித்தனர், இது டென்மார்க்கு அரசாங்கத்திடமிருந்து உள்ளூர் கிறீன்லாந்து அரசாங்கத்திற்கு அதிக அதிகாரத்தை வழங்கியது. இந்தக் கட்டமைப்பின் கீழ், கிறீன்லாந்து படிப்படியாகப் பல அரசாங்க சேவைகளைப் பொறுப்பேற்றது. டென்மார்க்கு அரசாங்கம் குடியுரிமை, பணவியல் கொள்கை, பாதுகாப்புக் கொள்கைகள், வெளியுறவு விவகாரங்களின் கட்டுப்பாட்டைத் தக்க வைத்துக் கொண்டுள்ளது. புவி வெப்பமயமாதல் காரணமாக பனி உருகுதல், அதன் மிகுதியான கனிம வளம் மற்றும் யூரேசியா, வட அமெரிக்கா, ஆர்க்டிக் வலயத்திற்கு இடையிலான அதன் மூலோபாய நிலை ஆகியவற்றுடன், கிறீன்லாந்து மாநிலம் டென்மார்க் இராச்சியம், நேட்டோ, ஐரோப்பிய ஒன்றியம் ஆகியவற்றிற்கு மூலோபாய முக்கியத்துவத்தைக் கொண்டுள்ளது.

கிறீன்லாந்தில் வசிப்பவர்களில் பெரும்பாலோர் இனுவிட்டு இனத்தைச் சேர்ந்தவர்கள். காலநிலை மற்றும் புவியியல் காரணிகளால், மக்கள் தொகை முக்கியமாக தென்மேற்கு கடலோரத்தில் குவிந்துள்ளது, அத்துடன் தீவின் மீதமுள்ள பகுதிகள் மிகக் குறைந்த மக்கள்தொகை கொண்டவை. 56,583 (2022) மக்கள்தொகையுடன், கிறீன்லாந்து உலகின் மிகக் குறைந்த மக்கள்தொகை கொண்ட நாடு ஆகும். கிறீன்லாந்து பெருநகர டென்மார்க்கைப் போலவே சமூக ரீதியாக முற்போக்கானது; கல்வி, சுகாதாரப் பாதுகாப்பு இலவசமாக வழங்கப்படுகிறது, கிரீன்லாந்தின் LGBTQ உரிமைகள் உலகிலேயே மிகவும் விரிவானவை. இதன் மின்சார உற்பத்தியில் 67% புதுப்பிக்கத்தக்க ஆற்றலிலிருந்து வருகிறது, பெரும்பாலும் நீர் மின்சக்தியிலிருந்து வருகிறது. குறைந்தபட்சம் 2025 முதல், ஐக்கிய அமெரிக்கா கிறீன்லாந்திற்கு எதிராகக் கலப்புப் போரை நடத்தி வருகிறது; இதன் விளைவாக, டென்மார்க்கு பாதுகாப்பு புலனாய்வு சேவை உருசியா, சீனாவுடன் அமெரிக்காவையும் தேசியப் பாதுகாப்புக்கு அச்சுறுத்தலாக சேர்த்தது.

குறிப்புகள்

மேற்கோள்கள்

வெளி இணைப்புகள்

 Government of Greenland official website (in Danish and Kalaallisut only)
 Greenland at Denmark.dk, the official website of Denmark.
 Visit Greenland – the official Tourism in Greenland|Greenlandic Tourist Board
 Inuit Circumpolar Council Greenland


 Films about Greenland


பகுப்பு:தீவு நாடுகள்
.
பகுப்பு:வட அமெரிக்க நாடுகள்
பகுப்பு:டென்மார்க்கின் தீவுகள்